Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την εισαγωγή στην Κοινότητα ακατέργαστων διαμαντιών από τη Σιέρα Λεόνε

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στην απόφαση 1385 (2001) της 19ης Δεκεμβρίου 2001, το Συμβούλιο Ασφαλείας των Ηνωμένων Εθνών, ενεργώντας δυνάμει των διατάξεων του κεφαλαίου VII του Χάρτη των Ηνωμένων Εθνών, αποφάσισε να παρατείνει την απαγόρευση, που αναφέρεται στην απόφασή του 1306 (2000) της 5ης Ιουλίου 2000, όλων των εισαγωγών ακατέργαστων διαμαντιών καταγωγή ή προέλευσης Σιέρα Λεόνε, εκτός αυτών που υπόκεινται στο καθεστώς των πιστοποιητικών καταγωγής που έχουν εγκρίνει οι αρμόδιες αρχές των Ηνωμένων Εθνών. Η απαγόρευση σχετικά με τις εισαγωγές διαμαντιών που αναφέρεται στον κανονισμό (EΚ) αριθ. 1745 του Συμβουλίου, της 3ης Αυγούστου 2000 λήγει στις 5 Ιανουαρίου 2002 και, για το λόγο αυτό πρέπει να παραταθεί η απαγόρευση που αναφέρεται στον κανονισμό αυτόν.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την εισαγωγή στην Κοινότητα ακατέργαστων διαμαντιών από τη Σιέρα Λεόνε

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 301 και εξής,

την κοινή θέση 2002/22/ΚΕΠΑ της 11ης Ιανουαρίου 2002 [1] σχετικά με την απαγόρευση εισαγωγών ακατέργαστων διαμαντιών από τη Σιέρα Λεόνε,

[1] ΕΕ L 10, 12.1.2002, σ. 81

την πρόταση της Επιτροπής,

Εκτιμώντας τα ακόλουθα:

(1) Στην απόφασή 1385 (2001) της 19ης Δεκεμβρίου 2001, το Συμβούλιο Ασφαλείας των Ηνωμένων Εθνών, ενεργώντας δυνάμει των διατάξεων του κεφαλαίου VII του Χάρτη των Ηνωμένων Εθνών, αποφάσισε να παρατείνει την απαγόρευση, η οποία αναφέρεται στην απόφαση 1306 (2000) της 5ης Ιουλίου 2000, όλων των εισαγωγών ακατέργαστων διαμαντιών καταγωγής ή προέλευσης Σιέρα Λεόνε, εκτός αυτών που υπόκεινται στο καθεστώς των πιστοποιητικών καταγωγής που έχουν εγκρίνει οι αρμόδιες αρχές των Ηνωμένων Εθνών.

(2) Ο κανονισμός (ΕΚ) αριθ. 1745 του Συμβουλίου της 3ης Αυγούστου 2000 [2] έληξε στις 5 Ιανουαρίου 2002 και για το λόγο αυτό θα πρέπει να παραταθεί η απαγόρευση που αναφέρεται στον κανονισμό αυτόν.

[2] ΕΕ L 200, 8.8.2000, σ. 21

(3) Αυτά τα μέτρα εμπίπτουν στο πεδίο εφαρμογής της συνθήκης και, ως εκ τούτου, για να υλοποιηθούν οι σχετικές αποφάσεις του Συμβουλίου Ασφαλείας απαιτείται κοινοτική νομοθεσία, ιδίως προκειμένου να αποφευχθεί η στρέβλωση του ανταγωνισμού, όσον αφορά το έδαφος της Κοινότητας, το οποίο θεωρείται, για τους σκοπούς του παρόντος κανονισμού, ότι περικλείει τα εδάφη των κρατών μελών στα οποία εφαρμόζεται η συνθήκη, υπό τους όρους που καθορίζονται σε αυτήν.

(4) Το Συμβούλιο Ασφαλείας κάλεσε επίσης τα κράτη μέλη των Ηνωμένων Εθνών καθώς και τους διεθνείς και περιφερειακούς οργανισμούς να εφαρμόσουν αυτά τα μέτρα, παρά τα ενδεχόμενα δικαιώματα ή υποχρεώσεις που απορρέουν από τις διεθνείς συμφωνίες τις οποίες έχουν υπογράψει, από τις συμβάσεις που έχουν συνάψει ή από τις άδειες και εγκρίσεις που έχουν χορηγήσει πριν από την ημερομηνία έκδοσης της προαναφερθείσας απόφασης.

(5) Οι παραβιάσεις του παρόντος κανονισμού θα πρέπει να τιμωρούνται και τα κράτη μέλη θα πρέπει να επιβάλλουν κατάλληλες κυρώσεις για το σκοπό αυτό.

(6) Προς διευκόλυνση, η Επιτροπή θα πρέπει να εξουσιοδοτηθεί να συμπληρώνει ή/και να τροποποιεί τα παραρτήματα του παρόντος κανονισμού με βάση τα σχετικά στοιχεία που της γνωστοποιεί η επιτροπή που συστάθηκε με την απόφαση 1132 (1997) του Συμβουλίου Ασφαλείας.

(7) Τα κράτη μέλη και η Επιτροπή οφείλουν να ενημερώνονται αμοιβαία για τα μέτρα που λαμβάνουν δυνάμει του παρόντος κανονισμού, καθώς και για κάθε άλλο χρήσιμο στοιχείο που διαθέτουν και το οποίο αφορά τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Απαγορεύονται οι άμεσες ή έμμεσες εισαγωγές στην Κοινότητα ακατέργαστων διαμαντιών, όπως ορίζονται στο παράρτημα Ι, καταγωγής ή προέλευσης Σιέρα Λεόνε.

Άρθρο 2

Από το μέτρο του άρθρου 1 εξαιρούνται τα ακατέργαστα διαμάντια που ελέγχονται από την κυβέρνηση της Σιέρα Λεόνε μέσω του καθεστώτος του πιστοποιητικού καταγωγής που είναι σύμφωνο με το άρθρο 5 της απόφασης 1306 (2000) του Συμβουλίου Ασφαλείας των Ηνωμένων Εθνών. Οι λεπτομέρειες της εξαίρεσης παρατίθενται στο παράρτημα ΙΙ.

Άρθρο 3

Η Επιτροπή εξουσιοδοτείται να τροποποιεί το παράρτημα Ι, προκειμένου να το προσαρμόζει στις αλλαγές που μπορεί να γίνουν στη συνδυασμένη ονοματολογία και να συμπληρώνει ή/και να τροποποιεί το παράρτημα ΙΙ με βάση στοιχεία που παρέχουν ή με γνωστοποιήσεις που πραγματοποιούν οι αρμόδιες αρχές των Ηνωμένων Εθνών, και ιδίως η επιτροπή κυρώσεων που συστάθηκε με την απόφαση 1132 (1997). Κάθε συμπλήρωση ή τροποποίηση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 4

Ο παρών κανονισμός εφαρμόζεται παρά τα δικαιώματα και τις υποχρεώσεις που απορρέουν από οποιαδήποτε διεθνή συμφωνία ή άδεια και έγκριση που έχει χορηγηθεί πριν από την έναρξη ισχύος του.

Άρθρο 5

Κάθε κράτος μέλος καθορίζει τις κυρώσεις που επιβάλλονται σε περίπτωση παραβίασης του παρόντος κανονισμού. Αυτές οι κυρώσεις πρέπει να είναι αποτελεσματικές, αναλογικές και αποτρεπτικές.

Άρθρο 6

Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνουν δυνάμει του παρόντος κανονισμού και γνωστοποιούν αμοιβαία κάθε άλλο σχετικό στοιχείο που διαθέτουν και το οποίο αφορά τον παρόντα κανονισμό, όπως είναι στοιχεία για παραβιάσεις ή για άλλα προβλήματα εφαρμογής ή αποφάσεις που εκδίδουν τα εθνικά δικαστήρια.

Άρθρο 7

Ο παρών κανονισμός εφαρμόζεται:

- εντός του εδάφους της Κοινότητας, συμπεριλαμβανομένου του εναέριου χώρου της,

- επί όλων των αεροσκαφών ή σκαφών που εμπίπτουν στην δικαιοδοσία ενός κράτους μέλους,

- επί όλων των προσώπων που έχουν την ιθαγένεια ενός κράτους μέλους, όπου και αν βρίσκονται,

- επί όλων των φορέων που έχουν καταχωρισθεί ή συσταθεί βάσει της νομοθεσίας ενός κράτους μέλους.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο κανονισμός εφαρμόζεται από τις 5 Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ 1

Ακατέργαστα διαμάντια που αναφέρονται στο άρθρο 1

Κωδικός ΣΟ // Περιγραφή προϊόντος

ex 7102 10 00 // Διαμάντια, έστω και κατεργασμένα αλλά όχι δεμένα σε κόσμημα

7102 21 00 // Βιομηχανικά διαμάντια, ακατέργαστα ή απλώς πριονισμένα, σχισμένα ή παρασκευασμένα για στίλβωση

7102 31 00 // Μη βιομηχανικά διαμάντια, ακατέργαστα ή απλώς πριονισμένα, σχισμένα ή παρασκευασμένα για στίλβωση

7105 10 00 // Σκόνες από διαμάντια

ΠΑΡΑΡΤΗΜΑ 2

Λεπτομέρειες εισαγωγής ακατέργαστων διαμαντιών που συνοδεύονται από πιστοποιητικό καταγωγής εκδιδόμενο δυνάμει του καθεστώτος που εγκρίθηκε από τις αρμόδιες αρχές των Ηνωμένων Εθνών.